Betogings by Girls High oor ‘diskriminasie’Leerders eis onder meer ‘n hersiening van die gedragskode wat volgens hulle teen swart leerders diskrimineer. Betogings deur leerders van die Pretoria High School for Girls het Vrydagoggend voortgeduur teen wat matrikulante bestempel as ŉ gebrek aan rassetransformasie. Zulaikha Patel (17), ŉ matriekleerder, sê hulle het reeds hul lys van eise aan die LUR vir onderwys in die provinsie, Panyaza Lesufi, asook die skool oorhandig. Voorlopige eise sluit in die afskaffing van ŉ haarbeleid wat teen swart leerders diskrimineer; die skep van ŉ Zoeloe-departement en die aanstel van ŉ departementshoof, asook ŉ struktuur wat bewerings van rassisme by die skool kan pak. Hulle vra ook vir ŉ hersiening van die skool se gedragskode en die verwydering van enige diskriminerende klousules daarin. Dit sluit in tugstappe vir laatkommery. Die leerders voer aan dit penaliseer swart leerders omdat talle van hulle weens die destydse apartheidsbeleid ver van die skool af woon. Die leerders voer ook aan daar is nie genoeg diversiteit in die skool se personeelkorps nie, veral “in top-bestuur, waar alle hoofde wit, Christelik en heteroseksueel is”. Die leerders voer ook aan daar is nie genoeg diversiteit in die skool se personeelkorps nie. Volgens Zulaikha is net sewe van die skool se nagenoeg 90 onderwysers swart. “Ons gaan voort met die betogings. Teen watter koste moet die voltooiing van die akademiese jaar wees? Ten koste van onsself? Ons is besig om ŉ nasionale kwessie te pak,” het Zulaikha gesê. “Ons doen ook ŉ beroep op ‘Old Girls’ om by ons aan te sluit en saam te staan in die stryd om die stelsel te verander.” Zulaikha sê die kwessie is al voorheen aangeroer, maar is volgens haar onder die mat gevee in ŉ poging om die skool se goeie naam te beskerm. In 2016 het swart leerders ook betoog nadat hulle aangesê is “om hul hare reguit te maak”. Hulle voer aan niks het sedertdien verander nie. Die betogings by die skool het Vrydag vir nog ‘n dag voortgeduur. Zulaikha sê Lesufi beantwoord ook nie meer navrae oor die kwessie, óf twiets wat direk aan hom gestuur word nie, nadat hy vroeër verskeie ouers verseker het dat daar aan die saak aandag gegee sal word. Lesufi se woordvoerder, Steve Mabona, het nie op navrae gereageer nie. Hy het vroeër aan TimesLive gesê die probleme is vantevore al uitgestryk. Hy het ouers ook gevra om hul kinders te dissiplineer en die leerders daaraan herinner dat heelwat akademiese tyd reeds weens die Covid-19-pandemie reeds verlore gegaan het. Zulaikha sê hulle gaan voort met hul skoolwerk, maar dat die betogings nie opgeskort gaan word nie. Sy sê ook leerders se ouers staan bankvas agter hulle.